復用前韵呈明略
作者：晁補之
朝代：宋

paragraphs: 茅焦逆訐磨虎口，何似淳于飲一斗。
終軍乘傳驚漢關，何似富春投組還。
天下同心乖出處，豈徒黄白馬毛間。
鄙夫紛紛煩觖望，負日可堪希國賞。
竹林居士亦何營，江花無限老江城。
那知橋上駟馬寵，能作山間蕙帳榮。
興國寺中四月尾，海棠雪落生紅子。
呼門日午醉不應，昨夜君恩賜聞喜。
君不見卒然佳會高歡難，幸值野王聊一彈。
人生歧路易南北，明發雲散何由攀。
知君未試餐玉法，我亦欲返焦城山。